Bratislava 26. júla 2016 (TASR/HSP/Foto:TASR/AP)
Činy páchateľov krvavých útokov, k akým dochádza v posledných dňoch v Nemecku, ale aj vo Francúzsku, môžu inšpirovať k ďalším podobným činom. Pre TASR to uviedol klinický psychológ Gabriel Hrustič
"Ľudí, ktorí prežívajú frustráciu a majú navyše sklon reagovať agresívne, môže takýto čin priviesť k rovnakému konaniu. Určite to riziko je oveľa väčšie, ako keby k podobným incidentom vôbec nedochádzalo," vysvetlil psychológ.
V súvislosti s tragédiami, ktoré sa v posledných dňoch udiali, zdôraznil fakt, že sa ich dopustili ľudia vylúčení zo spoločnosti. "Napríklad v prípade mladíka, ktorý strieľal v Mníchove, možno hovoriť o viacnásobnom vylúčení, z hľadiska pôvodu, sociálneho statusu i faktu, že sa nevedel začleniť medzi rovesníkov. Ak sa hromadí frustrácia z tohto faktu a stretne s dovtedy potláčanou agresivitou, môže to vyústiť do takýchto tragických udalostí," ozrejmil Hrustič.
Upozornil preto aj na fakt, že čím bude viac ľudí vyčlenených zo spoločnosti, tým bude riziko takýchto incidentov väčšie. Rovnakou optikou je podľa neho potrebné vidieť aj problém migrantov. "To nie je o tom, že sem prichádzajú násilníci, ktorí chcú ubližovať. Ide o to, že prichádzajú ľudia, ktorí majú malú šancu integrovať sa," vysvetlil. Problém je podľa neho aj v tom, že mnohí z týchto ľudí majú traumatickú skúsenosť z vojnových krutostí a násilností vo svojej domovskej krajine. "Na rozdiel od tých, ktorí takúto traumu neprežili, sú preto v pocite veľkej frustrácie oveľa náchylnejší riešiť svoju situáciu podobnou krutosťou k druhým," ozrejmil Hrustič.
Vyjadril sa aj k názoru, že riziko ďalších krvavých incidentov by mohlo zmierniť to, ak by relevantné médiá nezverejňovali detaily o útokoch a útočníkoch. "Obávam sa toho, že v takom prípade ešte väčší priestor dostanú špekulatívne, konšpirátorské informačné zdroje, ktoré budú o udalostiach informovať skreslene a môžu tak manipulovať s verejnou mienkou a šíriť demagógiu," povedal.